ཕོ་བྲང་ནང་གི་གཟིམ་ཆུང་སོ་སོའི་སྐྱ་ལྡེབས་སུ་ལྡེབས་བྲིས་ངོ་མཚར་ཅན་དུ་མ་བཞུགས་པ་དཔེར་ན།གཟིམ་ཆུང་ཕྱག་དཔེ་ངོ་མཚར་སྣང་བསལ་གྱི་ནུབ་སྐྱར་སྟོན་པ་བཅོམ་ལྡན་འདས་འཕགས་ཡུལ་གྱི་གནས་ཆེན་རྡོ་རྗེ་གདན་གྱི་བྱང་ཆུབ་ཤིང་དྲུང་ན་སྐྱིལ་མོ་ཀྲུང་དུ་བཞུགས་པ།གཡས་གཡོན་དུ་མཆོག་ཟུང་གཉིས་དང་།མདུན་དུ་འཁོར་ལྔ་སྡེ་བཟང་པོ།མཐའ་སྐོར་དུ་རྒྱན་དྲུག་མཆོག་གཉིས་སོགས་ནི་དེང་དུས་ཀྱི་བྲིས་ཆ་ལྟ་བུར་མཚོན་པར་བྱས།གཞན་ཡང་ཚོམས་ཆེན་སྲིད་ཞི་འདོད་རྒུ་འཁྱིལ་བའི་ནང་ནུབ་སྐྱ་ནས་འགོ་བཙུགས་ཏེ་ཤར་སྐྱའི་བར་མུ་འབྲེལ་རི་མོའི་རྣམ་པ་དང་མཚུངས་པའི་བོད་ཀྱི་ལོ་རྒྱུས་ཀྱི་དུས་སྐབས་ཧྲིལ་པོ་མདོར་བསྡུས་སུ་བྲིས་ཡོད།